Burjassot aprova el Pressupost de 2025 de prop de 38 milions d’euros, en el qual 1 de cada 3 euros es dedicarà al benestar social
2025-07-24

El Ple de l’Ajuntament de Burjassot ha aprovat hui, 5 de desembre de 2024, amb els vots a favor del PSPV-PSOE, Compromís i els regidors no adscrits i els vots en contra del Partit Popular i de VOX, el Pressupost per a l’any 2025, el qual ascendeix a prop dels 38 milions d’euros, un 6,3% més que l’exercici de 2024. Un pressupost que ha sigut qualificat pel màxim responsable municipal, Rafa García, alcalde de la ciutat, com un “pressupost social, que gestiona amb eficàcia els recursos públics, que congela els impostos i redueix el deute, a més de millorar els serveis i augmentar les inversions destinats a donar més i millors serveis a la ciutadania i a millorar les nostres instal·lacions i barris”.

S’aprova, en paraules de García, “un pressupost eminentment social, que destina un de cada tres euros a protecció social i a l’estat del benestar. És a dir, quasi el 37%, prop de 12 milions d’euros d’aquest exercici és directament dedicat a les ciutadanes i els ciutadans i al seu benestar a través de la cultura, l’esport, els serveis socials, la sanitat, l’educació, la infància, el comerç, la ocupació, la igualtat, etc. Són projectes, línies de treball que cuiden a les persones i que ens fan progressar”.

En la millora de la ciutat i les seues instal·lacions, el Pressupost de 2025 suposa increments en la neteja i seguretat, jardins, parcs infantils, Policia Local, Protecció Civil, clavegueram i il·luminació, cementeri, i inversions per a frenar el canvi climàtic i aconseguir la sostenibilitat i accessibilitat total de Burjassot. Totes aquestes inversions suposen casi 14 milions d’euros, amb un augment del 6% respecte a l’any 2024. En aquest punt, també destaca la finalització del Pla Arrur per a millorar l’accessibilitat del Barri dels 613 Vivendes, la rehabilitació energètica del Barri de les Finques Grogues-Pintor Goya i la rehabilitació del Teatre El Progrés .

Respecte a les partides, es produeixen augments en la neteja d’edificis i vies públiques, en la conservació d’instal·lacions que permeten una millor atenció d’aquestes; s’augmenten més d’un 5% les ajudes d’emergència així com les escoles infantils municipals amb un 6%; es pugen quasi un 12% les inversions en polítiques culturals o un 35% en accions destinades als nostres majors i esports rep més de 90.000 euros d’aquests augments també.

El 2025, augmenta el pressupost respecte a 2024 destacant que aquest increment es deu a una pujada en la previsió d’ingressos urbanístics, una major participació en els tributs de l’estat i l’augment en la previsió de la subvenció finalista de serveis socials generals. S’han millorat els serveis públics bàsics, sense cap pujada dels tributs ni en les taxes, ni en preus públics, tot això complementat amb una millora en els nivells d’ingressos provinents d’administracions superiors: Participació de Tributs de l’Estat, Generalitat Valenciana i Diputació de València. Amb tot això s’ha aconseguit construir un pressupost equilibrat, que millore les prestacions socials, i que continue en la senda de la reducció de l’endeutament, reduït un 26% en aquest exercici.